《好母石》
清代·冉觐祖

大造产奇石，镇古植于此。如何好事者，指为涂山氏。

禹也神圣好也贤，事迹分明垂经史。异说纷纷徒浪传，堪供一笑而已矣。

我来盘膝坐石阴，石上题诗难遍视。白石斑驳成黛色，立卧合看应相似。

闻说前峰洞壑幽，逸兴飘飘振衣起。北上层峦一纵目，莽莽山川自流峙。

作者简介：（1637—1718）河南中牟人，字永光，号蟫庵。曾赴乡试不与试，倾囊购书而归，潜心攻读。康熙二年乡试第一。康熙三十年成进士，授检讨。曾主嵩阳书院，学兼采汉宋。有《四书五经详说》、《阳明疑案》、《正蒙补训》等。